ନୂଆଦିଲ୍ଲୀ ୨୪।୦୧ଃ ଭାରତୀୟ ଟେଷ୍ଟ କ୍ରିକେଟ୍ର ଅଧିନାୟକ ଆଜିଙ୍କ୍ୟ ରାହାଣେ ରବିବାର ଏକ ଜାତୀୟ ଗଣମାଧ୍ୟମ ସହ ଆଲୋଚନା ବେଳେ ଅଷ୍ଟ୍ରେଲିଆ ଗସ୍ତରେ ଦଳର ସଫଳତାକୁ ନେଇ ଗୁରୁତ୍ବପୂର୍ଣ୍ଣ କଥା କହିଛନ୍ତି। ଅଷ୍ଟ୍ରେଲିଆ ଗସ୍ତରେ ନିଜର ଅଧିନାୟକତ୍ବରେ ସମସ୍ତଙ୍କୁ ପ୍ରଭାବିତ କରିଥିବା ରାହାଣେ କହିଛନ୍ତି, ଆଡିଲେଡ୍ରେ ୩୬ ରନରେ ଅଲଆଉଟ୍ ହେବା ପରେ ଦଳ ବାକି ମ୍ୟାଚ୍କୁ ଚ୍ୟାଲେଞ୍ଜ ଭଳି ନେଇଥିଲେ। ଆମର ଗୋଟିଏ ଘଣ୍ଟା ଖରାପ ରହିଲା ଏବଂ ଆମେ ମ୍ୟାଚ୍ ହାରିଗଲୁ।
ସୂଚନାଯୋଗ୍ୟ, ଆଡିଲେଡ୍ରେ ଖେଳା ଯାଇଥିବା ପ୍ରଥମ ଟେଷ୍ଟ ମ୍ୟାଚ୍ରେ ଭାରତୀୟ ଟିମ୍ ଅଷ୍ଟ୍ରେଲିଆ ବିରୋଧରେ ଦ୍ବିତୀୟ ଇନିଂସରେ ମାତ୍ର ୩୬ ରନରେ ଅଲଆଉଟ୍ ହୋଇଥିଲା। କଙ୍ଗାରୁ ଦଳ ଅଢେଇ ଦିନରେ ଉକ୍ତ ମ୍ୟାଚ୍କୁ ୮ ଓ୍ବିକେଟ୍ରେ ଜିତି ସିରିଜ୍ରେ ୧-୦ରେ ଅଗ୍ରଣୀ ହାସଲ କରିଥିଲା। ବିରାଟ କୋହଲି ପିତୃତ୍ବ ଅବକାଶ ପାଇଁ ଅଷ୍ଟ୍ରେଲିଆ ଗସ୍ତକୁ ଅଧାରେ ଛାଡି ସ୍ବଦେଶ ଫେରିଥିଲେ। ହେଲେ କୋହଲିଙ୍କ ସ୍ଥାନରେ ଅଧିନାୟକ ଦାୟିତ୍ବ ସମ୍ଭାଳିଥିବା ଆଜିଙ୍କ୍ୟ ରାହାଣେ ଅଷ୍ଟ୍ରେଲିଆ ମାଇଣ୍ଡ ଗେମ୍ ପାର କରି ଦଳକୁ ପୁଣି ଥରେ ଛିଡା କରିଥିଲେ। ଟିମ୍ ଇଣ୍ଡିଆ ରାହାଣେଙ୍କ ଅଧିନାୟକତ୍ବରେ ମେଲବୋର୍ଣ୍ଣରେ ଅଦ୍ଭୁତପୂର୍ବ ବିଜୟ ହାସଲ କରି ସିରିଜ୍କୁ ଦମଦାର ପ୍ରତ୍ୟାବର୍ତ୍ତନ କରିଥିଲା।
ଆଜିଙ୍କ୍ୟ ରାହାଣେ ଭାରତୀୟ ଦଳର ନେତୃତ୍ବ ନେଇ ମେଲବୋର୍ଣ୍ଣରେ ଦମଦାର ଶତକ ଅର୍ଜନ କରିଥିଲେ। ରାହାଣେ ଅଷ୍ଟ୍ରେଲିଆ ବିରୋଧରେ ଭାରତକୁ ବକ୍ସିଂ ଡେ ଟେଷ୍ଟରେ ୮ ଓ୍ବିକେଟ୍ରେ ଜିତାଇଥିଲେ। ମେଲବୋର୍ଣ୍ଣ ଟେଷ୍ଟରେ ଶତକୀୟ ଇନିଂସକୁ ନେଇ ରାହାଣେ କହିଛନ୍ତି ଏହି ମ୍ୟାଚ୍ରେ ବ୍ୟାଟିଂ କରିବା ପୂର୍ବରୁ ସେ ପ୍ରଥମେ ସଚିନ ତେନ୍ଦୁଲକରଙ୍କ ୧୯୯୯ରେ ୧୧୬ ରନର ଇନିଂସର ଭିଡିଓକୁ ପ୍ରାୟ ୧୦ ଥର ଦେଖିଥିଲେ। ମେଲବୋର୍ଣ୍ଣରେ ୧୯୯୯ରେ ସଚିନ ୧୧୬ ରନର ଇନିଂସ ଖେଳିଥିଲେ। କିନ୍ତୁ ଏହି ମ୍ୟାଚ୍ରେ ଭାରତ ୧୮୦ ରନରେ ପରାଜିତ ହୋଇଥିଲା। ଦ୍ବିତୀୟ ଇନିଂସରେ ସଚିନ ୫୨ ରନର ପାଳି ଖେଳିଥିଲେ। ସେ ମ୍ୟାନ୍ ଅଫ ଦ ମ୍ୟାଚ୍ ମଧ୍ୟ ବିବେଚିତ ହୋଇଥିଲେ।
